Maður, sem strauk úr haldi lögreglu á þriðjudag, var handtekinn ásamt fimm öðrum ungmennum seint í nótt rétt fyrir utan höfuðborgarsvæðið. Ríkislögreglustjóri ætlar að hitta móður sextán ára pilts sem lögregla hafði afskipti af í tvígang í tengslum við málið.
Gabríels Boama hefur verið leitað frá því hann slapp úr haldi lögreglu við Héraðsdóm Reykjavíkur síðdegis á þriðjudag. Umfangsmikil leit hefur staðið yfir síðan. Lögregla hefur verið gagnrýnd fyrir að hafa í tvígang handtekið sextán ára pilt sem hún taldi líkjast hinum grunaða. Ríkislögreglustjóri ætlar að hitta móður piltsins í dag. Lögregla hefur verið sökuð um fordóma og þekkingarleysi.
Gabríel á langan sakaferil að baki og var í lok febrúar dæmdur í átján mánaða fangelsi, meðal annars fyrir ofbeldisbrot. Fimm önnur ungmenni voru handtekin undir morgun. Þau eru talin hafa aðstoðað Gabríel við að komast hjá handtöku. Eitt þeirra birti myndband af því sem virðist vera frá handtökunni.
Lögregla hefur ekki viljað tjá sig um málið í dag. Í tilkynningu kemur fram að aðgerðir í gærkvöldi og nótt hafi verið umfangsmiklar. Gerð hafi verið húsleit á nokkrum stöðum og ökutæki stöðvuð og það hafi leitt til handtöku. Ungmennin eru öll í haldi lögreglu.

Strokufangi sem leitað var að var handtekinn í nótt ásamt fimm öðrum. Lögreglan rannsakar hvort honum hafi verið veitt aðstoð við flóttann. 